ועדת העבודה, הרווחה והבריאות, כנסת 17, פרוטוקול מספר 322, 2007-12-03 10:30

יצחק גלנטי: אני מתכבד לפתוח את ישיבת ועדת העבודה, הרווחה והבריאות.

יצחק גלנטי: על סדר היום הצעת חוק השתלת אברים, התשס"ד-2003 – עלות תקציבית של ההסתייגות של חבר הכנסת רביץ לסעיף 22 בהצעת החוק.

ג'ודי וסרמן: בישיבה הקודמת של הוועדה בהצעת חוק השתלת אברים, הוועדה הצביעה על הצעת החוק בהכנה לקריאה שנייה ושלישית, ולגבי סעיף 22 – לשעבר סעיף 20 – תשלום החזר כספי בעד הוצאות בהשתלת אבר מן החי, הוועדה אימצה את נוסח הממשלה, וכן שני נוסחים אחרים: האחד של חבר הכנסת רביץ והשני של חברות הכנסת יחימוביץ וגלאון, שיוגשו למליאה כהסתייגות.

ג'ודי וסרמן: הוועדה לא דנה באותה ישיבה בעלות התקציבית של ההסתייגות של חבר הכנסת רביץ, שחרגה במעט מן הנוסח הממשלתי.

ג'ודי וסרמן: לכן הוועדה מתבקשת עכשיו לקבוע את העלות התקציבית של ההסתייגות על-פי סעיף 3(ג) בחוק-יסוד: משק המדינה.

ג'ודי וסרמן: זה עתה הונח בפני הוועדה מסמך של מחלקת המחקר והמידע של הכנסת עם אומדן העלות התקציבית.

ג'ודי וסרמן: אולי כדאי שכותבי המסמך יציגו אותו.

ג'ודי וסרמן: אני מציעה שהוועדה תקבל דיווח על אומדן העלות התקציבית גם מנציגי משרד האוצר או מנציגי משרד הבריאות וגם ממחלקת המחקר והמידע של הכנסת, וכמובן תשמע את חבר הכנסת רביץ אם ירצה.

מרק ויין: קיבלנו את הבקשה מחבר הכנסת רביץ ועשינו בדיקה של עלויות להסתייגות שלו.

מרק ויין: עשינו רק בדיקת עלויות, ולא חישוב של החיסכון שעשוי לנבוע מהשתלת הכליה.

מרק ויין: כלומר לא התייחסנו בכלל לחיסכון שעשוי לנבוע מהשתלה נוספת של כליה, אם תהיה בכלל השתלה נוספת כזאת.

מרק ויין: בדקנו את אומדן העלות הצפויה בכל סעיף וסעיף.

מרק ויין: תוכלו לראות את זה בסעיף 3 – סיכום אומדן עלות, בעמוד 7 במסמך.

מרק ויין: חבר הכנסת רביץ מציע לתת לתורם 5 הטבות נוספות שעלותן עבור תורם תהיה להערכתנו כדלקמן: מלגת לימודים – תוספת של 1,300 שקלים לתורם לשנה; דמי נסיעה בתחבורה הציבורית – 474 שקלים; כניסה חופשית לגנים לאומיים ושמורות טבע – 225 שקלים; הנחה בתשלומי ארנונה – 4,760 שקלים.

מרק ויין: בתשלומי ארנונה לקחנו בחשבון הנחה של 80%, שהיא ההנחה המרבית שאפשר לתת בתשלום ארנונה, למרות שבחוק כתוב שהמועצה המקומית יכולה לתת "עד 80%".

יצחק גלנטי: כלומר יהיו מי שההנחה שתינתן להם תהיה נמוכה יותר.

יצחק גלנטי: זה המקסימום.

יצחק גלנטי: אני מבין שאותו דבר נלקח בחשבון באשר לדמי כניסה לגנים לאומיים ושמורות טבע, למרות ששם הסכום זניח ולא משמעותי מאוד.

יצחק גלנטי: ומה באשר לפטור ממס הכנסה?

יצחק גלנטי: זה החלק העיקרי של העלויות.

מרק ויין: בפטור ממס הכנסה לקחנו את סך מס ההכנסה לעובד שמשולם בשנה חלקי מספר האנשים שיכולים לתרום, שהם בגדר תורמים פוטנציאליים, וראינו כמה יוצא מס הכנסה לנפש.

מרק ויין: תורמים פוטנציאליים זה סך כל האוכלוסייה בגילאים 20-60.

מרק ויין: הגענו לסכום 15,088 שקלים בשנה לתורם.

מרק ויין: סך כל העלות לשנה 19,800 שקלים לתורם.

מרק ויין: מדי שנה מצטרפים תורמים נוספים ואנחנו צריכים לקחת בחשבון את תוחלת החיים של התורם.

מרק ויין: לפי תוחלת חיים ממוצעת, לקחנו בחשבון עוד 40 שנים, כביכול בעוד 40 שנים יימצאו הכי הרבה זכאים במשק.

מרק ויין: כלומר, אם מדי שנה מתווסף תורם אחד אז בעוד 40 שנים יהיו 40 אנשים הזכאים לקבל את ההטבות המפורטות בהצעת החוק.

מרק ויין: פרט למס הכנסה – במס הכנסה חבר הכנסת רביץ מציע לתת פטור רק ב-3 השנים הראשונות.

אברהם רביץ: גם במלגת לימודים ביקשתי שההטבה תינתן ל-3 שנים בלבד, ואתם לקחתם בחשבון כאילו ההטבה הזאת תינתן במשך כל 40 השנים.

אברהם רביץ: זה הבדל עצום.

מרק ויין: הוא לא חייב להתחיל את הלימודים בשנה שלאחר ההשתלה.

אברהם רביץ: נכון, במשך 40 שנים יקבל מלגת לימודים רק למשך 3 שנים, ולא חשוב מתי ינצל אותה.

מרק ויין: זה לא היה רשום.

מרק ויין: זה מיועד גם לו וגם לילדיו.

אברהם רביץ: כתוב: "לימודים אקדמאים".

אברהם רביץ: כולנו יודעים שהם נמשכים 3 שנים.

אברהם רביץ: אם נמצא יהודי שילמד 40 שנים, מה טוב.

יצחק גלנטי: אני יכול לדבר מתוך ניסיון – אני כבר בן 70 ועדיין לומד.

מרק ויין: החישוב הזה דווקא נעשה מכיוון שלקחנו בחשבון רק את הלומדים מתוך כלל האוכלוסייה.

מרק ויין: נכון שייתכן ולא היינו צריכים לחשב מלגה לכל ילדי התורם.

מרק ויין: כלומר תורם יקבל מלגה אחת ועליו לבחור למי לתת אותה.

אברהם רביץ: יש כאן עוד עניין.

אברהם רביץ: לקחת ממוצע, ולתוכו הכנסת את כל הקפיטליסטים.

יצחק גלנטי: שבכלל לא זקוקים לסיוע.

אברהם רביץ: לא זה, אלא האם הם יתרמו אברים?

אברהם רביץ: כלומר הממוצע צריך להיות נמוך יותר.

יצחק גלנטי: בכל מקרה, אני מבין שעלות הסעיף לא תקציבית.

מרק ויין: השאלה הזאת מופנית כבר אליכם.

מרק ויין: הגענו למסקנה שבעוד 40 שנים אפשר יהיה מתוך התקציב העומד לרשות

מרק ויין: כם לתת הטבות ל-21 תורמים, אבל זה בעוד 40 שנים.

אברהם רביץ: יש כאן עוד טעות.

אברהם רביץ: אתה מציע שבשנה הראשונה יקבלו 251 כליות.

אברהם רביץ: איפה נמצא כל-כך הרבה תורמים?

יצחק גלנטי: אני מבקש לשמוע את נציג משרד האוצר, בבקשה.

אנואר חילף: העלות התקציבית על-פי ההערכות שלנו כ-4 מיליון שקלים.

אנואר חילף: ההצעה לא תקציבית.

אריה אלדד: בהנחה שמדובר ב-250 תורמים בשנה?

אנואר חילף: 70 תורמים בשנה.

יצחק גלנטי: לאור הודעת משרד האוצר, ברור שההסתייגות של חבר הכנסת רביץ איננה תקציבית, כלומר עלותה פחותה מ-5 מיליון שקלים.

אברהם רביץ: אני מבקש לומר לך, אדוני היושב-ראש, לא רק שאין עלות תקציבית, אלא המדינה עומדת להרוויח מכך, כי לא הביאו בחשבון מה קורה לאדם אחרי שקיבל כליה.

אברהם רביץ: ההכנסה שלו במשך 40 שנה שווה הרבה מאוד.

יצחק גלנטי: כבוד הרב רביץ, תודה רבה על ההערה שלך, היא במקומה.

יצחק גלנטי: הוועדה קובעת שעלות ההסתייגות איננה תקציבית.

אברהם רביץ: אני פונה אל כל חברי הוועדה ומבקש מהם להצביע בעד ההסתייגות, לאור המחקר הפיננסי שמלווה את ההסתייגות.

יצחק גלנטי: תודה רבה.

יצחק גלנטי: הישיבה נעולה.